钦定古今图书集成/理学汇编/经籍典/第001卷 > 有虞氏
## 钦定古今图书集成/理学汇编/经籍典/第001卷 > 有虞氏

### 帝舜有虞氏命官职典礼乐歌诗著书受图置史

按《书经舜典》：帝曰：“咨！四岳，有能典朕三礼？”佥曰：“伯夷！”
帝曰：“俞，咨伯，汝作秩宗。”

〈正义〉此时秩宗，即《周礼》之“宗伯”也。

帝曰：“夔，命汝典乐教胄子。”

〈孔传〉胄，长也。谓元子以下至卿大夫子弟，以歌诗蹈之、舞之。教长国子，中和、祗、庸、孝、友。

《诗》言志，歌永言。声依永，律和声。八音克谐，无相夺伦，
神人以和。

按《尚书释文》，“《虞书》凡十六篇，十一篇亡，五篇见存。”
按《尚书正义》，《尧典》虽唐事，本虞史所录，以五帝之末，
接三王之初，由舜史勒成一家，可以为法。上取尧事，
下终禅禹，皆舜史所录。〈按大戴礼云伯夷虞史岂以秩宗而兼为史官者耶〉
按《尚书大传》：“舜时俊乂，百工相和而歌《卿云》。”

按《史记乐书》：“昔者舜作五弦之琴，以歌《南风》。”

〈注〉王肃曰：“《南风》，育养之诗也

〈按玉海引帝王世纪及集仙录皆言西王母慕舜德献益地图其说近诞至云广九州为十二州则益地图之说殆非无据兹削其诞者存其足据者以为考古者之一证云〉